b'\n_START_ARTICLE_\nJouni Apajalahti\n_START_PARAGRAPH_\nJouni Arto Aarre Apajalahti (10. huhtikuuta 1920 Kemi \xe2\x80\x93 31. toukokuuta 2009 Tampere) oli suomalainen kirjailija ja kokoomuksen kansanedustaja vuosina 1966\xe2\x80\x931970._NEWLINE_Apajalahti valmistui ylioppilaaksi vuonna 1939 Kuopion yhteiskoulusta ja teologian kandidaatiksi Helsingin yliopistosta vuonna 1948. H\xc3\xa4net vihittiin papiksi Tampereella vuonna 1949. 1950-luvulla h\xc3\xa4n suoritti kasvatusopin tutkinnon ja erillisi\xc3\xa4 oikeustieteen kursseja Helsingin yliopistossa. Apajalahti sai rovastin arvonimen vuonna 1976._NEWLINE_Ty\xc3\xb6uransa Apajalahti aloitti Keravan nuorisovankilan pastorina 1949\xe2\x80\x931951. H\xc3\xa4n oli Vankeusyhdistyksen asiamies ja nuorisonvalvoja Helsingiss\xc3\xa4 1951\xe2\x80\x931962, mink\xc3\xa4 j\xc3\xa4lkeen toimi Helsingin evankelis-luterilaisten seurakuntien nuorisoneuvonnan johtajana vuodet 1962\xe2\x80\x931977. Vuodet 1977\xe2\x80\x931978 h\xc3\xa4n oli Helsingin kaupungin erityissuunnittelija ja vuodet 1979\xe2\x80\x931983 kulttuurijohtaja._NEWLINE_Helsingin kaupunginvaltuustossa Apajalahti toimi vuosina 1965\xe2\x80\x931977 ja uudelleen vuodesta 1997. Kaupunginhallituksen j\xc3\xa4sen h\xc3\xa4n oli vuodet 1973\xe2\x80\x931977._NEWLINE_Apajalahti kirjoitti dekkareita, n\xc3\xa4ytelmi\xc3\xa4 ja elokuvien k\xc3\xa4sikirjotuksia. Dekkarikirjailijana h\xc3\xa4n debytoi vuonna 1969 teoksella Kappalaisen kaitafilmi. Apajalahti kirjoitti my\xc3\xb6s useita TV-n\xc3\xa4ytelmi\xc3\xa4 ja oli yksi k\xc3\xa4sikirjoittajista Mikko Niskasen elokuvassa Sissit (1963).'